กรุงไทย-แอกซ่า แต่งตั้งผู้บริหารฝ่ายตัวแทน
บริษัทกรุงไทย-แอกซ่า แต่งตั้งผู้บริหารฝ่ายตัวแทน มีผล 1 พ.ค.นี้
30 เม.ย. 2553

บริษัทกรุงไทย-แอกซ่า แต่งตั้งผู้บริหารฝ่ายตัวแทน มีผล 1 พ.ค.นี้
โรเจอร์ ดีคอน ประธานเจ้าหน้าที่บริหารฝ่ายขาย บริษัท กรุงไทย-แอกซ่า ประกันชีวิต เปิดเผยว่า บริษัทได้แต่งตั้งนายวิทยา ชาญพานิชย์ ดำรงตำแหน่งประธานเจ้าหน้าที่บริหารฝ่ายตัวแทน บริษัท กรุงไทย-แอกซ่า ประกันชีวิต  มีผลตั้งแต่วันที่ 1 พฤษภาคม 2553 เป็นต้นไป 
ทั้งนี้ นายวิทยา ชาญพานิชย์ จะเข้ามาดูแลรับผิดชอบงานบริหารช่องทางการจำหน่ายผ่านตัวแทน ซึ่งเป็นช่องทางหลักของบริษัทฯที่มีอัตราการเจริญเติบโตอย่างต่อเนื่อง อีกทั้งการแต่งตั้งครั้งนี้นับว่าเป็นตำแหน่งและบทบาทที่สำคัญเป็นอย่างมากต่อการบริหารงานและการพัฒนาช่องทางตัวแทนของบริษัท
“ผมเชื่อว่า นายวิทยาจะเป็นกำลังสำคัญที่สร้างและสนับสนุนให้ช่องทางการจัดจำหน่ายผ่านตัวแทนประสบความสำเร็จอย่างต่อเนื่อง ด้วยประสบการณ์ที่ได้เคยร่วมงานกันบริษัทฯกว่า 6 ปี ทำให้นายวิทยามีความเข้าใจอย่างลึกซึ้ง ทั้งด้านการบริหารงานและโครงสร้างการบริหารช่องทางตัวแทน(TAB)เป็นอย่างดี” นายโรเจอร์กล่าว
นอกจากนี้ นายวิทยายังได้อุทิศตนทำงานให้กับส่วนรวม ซึ่งเคยดำรงตำแหน่งเลขาธิการสมาคมตัวแทนประกันชีวิต 4 สมัย (ปี 2536 - 2544) และเป็นประธานจัดงานร่วม การสัมมนาตัวแทนประกันชีวิตแห่งเอเชียแปซิฟิค ครั้งที่ 6 ในปี 2544 อีกทั้งยังได้รับเชิญเป็นวิทยากรให้กับหน่วยงานต่างๆทั้งภาครัฐและเอกชน และเป็นหนึ่งใน LUTC Senior Moderator ซึ่งร่วมแปลตำราเรียนที่ใช้อยู่ในปัจจุบันและเป็นผู้เขียนและคอลัมนิสต์ในนิตยสารประกันชีวิต (Insurance Magazine) ยังได้รับคุณวุฒิต่างๆในวิชาชีพมากมาย อาทิ ตัวแทนคุณภาพดีเด่นนานาชาติ (IQA) สโมรสรล้านเหรียญ (MDC) สโมสรล้านเหรียญโต๊กลม (MDRT) LUTC Fellow 2004 และเข้าร่วมการสัมมนาทั้งในประเทศและต่างประเทศมากมาย